О Б Р А З Л О Ж Е Њ Е

I. УСТАВНИ ОСНОВ

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ СПОРАЗУМА

Разлози за потврђивање Споразума о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Зајам за политике (ПБЛ) „Реформа сектора енергетике и животне средине у Републици Србији II”, који је потписан 18. јула 2025. године у Франкфурту на Мајни и Београду (у даљем тексту: Споразум о зајму), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2025. годину („Службени гласник РС”, број 94/24) у члану 3. предвиђено је задуживање код Немачке развојне банке KfW, Франкфурт на Мајни, у износу до 135.000.000 евра за ДПЛ зајам за развојну политику зеленог раста – фаза 2 а који се односи на Други програмски зајам за развојну политику зеленог раста (у даљем тексту: „Програм”).

Закључком Владе 05 Број: 48-5589/2025-1 од 5. јуна 2025. године, утврђена је Oснова за вођење преговора са Немачком развојном банком KfW, Франкфурт на Мајни, у вези са одобравањем ДПЛ зајма за развојну политику зеленог раста – фаза 2 и одређен је преговарачки тим Републике Србије. Закључком Владе 05 Број: 48-6928/2025 од 3. јула 2025. године, усвојен је Нацрт споразума о зајму и овлашћен министар финансија да га потпише.

Реализација Програма за развојну политику зеленог раста започета је закључивањем Споразума о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Зајам за политике (ПБЛ) - „Реформа сектора енергетике и животне средине у Републици Србији”, који је потписан 30. јуна 2023. године и објављен у „Службеном гласнику РС - Међународни уговори”, број 5/23, у износу до 105.000.000 евра. Наведени програм кофинансиран је од стране Француске развојне агенције која је обезбедила зајам у износу до 135.000.000 евра и Међународне банке за обнову и развој која је обезбедила зајам у износу до 149.900.000 евра.

Други програмски зајам за развојну политику у оквиру зелене транзиције Србије други је у серији од два зајма за развојне политике (ДПЛ) који заједно финансирају Међународна банка за обнову и развој, Француска развојна агенција (Agence Française de Développement) (у даљем тексту: „AFD”) и Немачка развојна банка KfW, Франкфурт на Мајни, (у даљем тексту: „KfW”). Други Споразум о зајму за овај Програм између Међународне банке за обнову и развој и Републике Србије потписан је 19. марта 2025. године у износу до 153.700.000 евра. KfW ће кофинансирати други програмски зајам у износу до 135.000.000 евра, AFD ће кофинансирати други програмски зајам у износу до 135.000.000 евра. Циљ ове програмске серије кредита је да подржи напоре Владе Републике Србије у спровођењу реформи које су подржане предложеним Другим програмским зајмом за развојну политику (ДПЛ 2) и које су организоване у три стуба:

Стуб I: Усклађивање управљања фискалним питањима са климатском агендом

Реформе које су предузете у оквиру Стуба I обухватају прописану законску обавезу обележавања зелених ставки у буџету, кроз измене и допуне Закона о буџетском систему, као и повећану покривеност са родно одговорним буџетирањем. Израђена је Методологија за обележавање зелених расхода и сви неопходни обрасци и захтеви за извештавање, како би та методологија могла да почне да се примењује почевши од буџета за 2025. годину. У вези родно одговорног буџетирања, усвојен је годишњи план проширења обухвата на већи број буџетских корисника. Такође, проширен је обухват анализе могућих фискалних утицаја климатских промена и елементарних непогода.

Стуб II: Убрзање преласка на чисте изворе енергије

Усвајање свеобухватног пакета прописа до кога је дошло уз подршку активности ДПЛ 1, међу којима су нови Закон о обновљивим изворима енергије, нови Закон о енергетској ефикасности и рационалном коришћењу енергије и измене и допуне постојећих Закона о енергетици и Закона о рударству и геолошким истраживањима, представља значајан корак ка стварању чистијег и одрживијег сектора енергетике. У оквиру другог стуба ДПЛ2 пружа се подршка за израду и усвајање подзаконских аката за спровођење ових закона. Истовремено, наставља се са спровођењем тржишно оријентисаних реформи наших јавних предузећа која се баве енергетиком, док у постојећем кризном окружењу проширујемо обим подршке која се пружа енергетски угроженим домаћинствима. Током спровођења мера у оквиру Стуба II, спроведене су реформе за додатно унапређење подзаконских аката којима се уређују аукције за обновљиве изворе енергије (ОИЕ); подстицање унапређења енергетске ефикасности спровођењем методологије за енергетске прегледе и развојем правног оквира за еко-дизајн различитих енергетских производа, у складу са постојећим прописима ЕУ у овој области; реформу тржишта енергије. Поред тога, Акционарско друштвo „Електропривреда Србијеˮ, Београд (у даљем тексту: „ЕПСˮ) је израдило планове за праћење емисија гасова са ефектом стаклене баште (GHG) за потребе мерења и извештавања о емисијама ових гасова у најзначајнијим електранама ЕПС-а и другим енергетским постројењима. На основу тих планова праћења, ЕПС је добио и прве дозволе за емисије GHG, што је био кључни предуслов за смањење обима емисија у енергетским постројењима.

Стуб III: Побољшање правног оквира везаног за емисије гасова са ефектом стаклене баште (GHG) и управљање отпадом.

Након што је 2021. године усвојен Закон о климатским променама, појачавају се напори да се омогући његова примена како би се убрзао прелазак на нискоугљеничну и климатски отпорну економију. У погледу климатских промена, усвојени су додатни подзаконски акти којима се омогућава операционализација система за мониторинг, извештавање и верификацију (MRV) емисија GHG неопходног за национални инвентар GHG, као и за операционализацију националне информатичке MRV платформе за издавање дозвола за емисије гасова са ефектом стаклене баште. Такође, усвојен је Извештај о стању животне средине за 2023. годину који између осталог садржи и национални инвентар емисије гасова са ефектом стаклене баште. Затим, усвојен је Програм управљања муљем у Републици Србији са Акционим планом који је омогућио усвајање прописа којима се уређује управљање отпадним муљем. Поред тога, усвојена је и Уредба о начину и поступку управљања отпадом од грађења и рушења. У складу са Законом о интегрисаном спречавању и контроли загађивања животне средине, почетком 2024. усвојена су два нова подзаконска акта: 1) Правилник о изменама Правилника о садржини и изгледу интегрисане дозволе („Службени гласник РС”, бр. 30/06 и 4/24) и 2) Правилник о изменама Правилника о садржини, изгледу и начину попуњавања захтева за издавање интегрисане дозволе („Службени гласник РС”, бр. 30/06, 32/16 , 44/18-др. закон и 4/24). Поред тога, за 2025. годину планира се успостављање информатичког система за пријем захтева и издавање интегрисаних дозвола електронским путем.

За кредитно финансирање Пројекта предложени су следећи финансијски услови:

* Зајмопримац је Република Србија коју заступа Влада Републике Србије делујући преко и путем Министарства финансија;
* износ зајма до 135.000.000 евра;
* период отплате зајма је десет година, уз укључен период почека до две године, тако да прва рата отплате главнице доспева 15. маја 2027. године, а последња 15. маја 2035. године;
* накнада за обраду зајма (Management fee), плаћа се једнократно у износу од 0,25% износа зајма;
* провизија на неповучена средства зајма (Commitment fee), обрачунава се по стопи од 0,25% годишње на неискоришћени износ зајма и плаћа се полугодишње за протекли период, на дан 15. мај и 15. новембар свaкe гoдинe, а први пут 15. новембра 2025. године, aли нe прe одговарајућег датума кojи слeди нaкoн ступања на снагу и правоснажности Споразума о зајму;
* Каматна стопа ће се утврдити на основу ЕУРИБОР-а важећег током релевантног Каматног периода. На утврђени износ каматне стопе обрачунава се фиксна маржа која тренутно износи 0,9 % годишње уз могућност преласка са варијабилне каматне стопе на фиксну каматну стопу, на захтев Зајмопримца;
* затезна камата за доцњу у плаћању обавеза зајмопримца, обрачунава се по стопи од 200 базних поена на годишњем нивоу изнад утврђене каматне стопе,
* период расположивости зајма је до 30. јуна 2026. године.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Споразума о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Зајам за политике (ПБЛ) „Реформа сектора енергетике и животне средине у Републици Србији II”, који је потписан 18. јула 2025. године у Франкфурту на Мајни и Београду, у оригиналу на енглеском језику.

Одредба члана 2. Предлога закона садржи текст Споразумa о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Зајам за политике (ПБЛ) „Реформа сектора енергетике и животне средине у Републици Србији II, у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12 – пречишћен текст) произилазе из чињенице да је повлачење средстава за финансирање Програма условљено ступањем на снагу овог закона.